THAI บวกเกือบ6% นิวไฮในรอบกว่า3เดือน โบรกฯแนะ “ซื้อ” ชูเป้า20.20บ. ลุ้นงบQ1 เทิร์นอะราวด์
THAI บวกเกือบ6% นิวไฮในรอบกว่า3เดือน โบรกฯแนะ "ซื้อ" ชูเป้า20.20บ. ลุ้นงบQ1 เทิร์นอะราวด์ โดยปิดตลาดวันนี้ ราคาอยู่ที่ระดับ 17.10 บาท เพิ่มขึ้น 0.90 บาท หรือ 5.56% สูงสุดที่ระดับ 17.10 บาท ต่ำสุดที่ระดับ 16.10 บาท มูลค่าการซื้อขาย 219.43 ล้านบาท
2 พ.ค. 2561

ผู้สื่อข่าวรายงานว่า หุ้นบริษัท การบินไทย จำกัด (มหาชน) หรือ THAI ปิดตลาดวันนี้ ราคาอยู่ที่ระดับ 17.10 บาท เพิ่มขึ้น 0.90 บาท หรือ 5.56% สูงสุดที่ระดับ 17.10 บาท ต่ำสุดที่ระดับ 16.10 บาท มูลค่าการซื้อขาย 219.43 ล้านบาท

ทั้งนี้ ราคาหุ้นยังปรับตัวขึ้นทำจุดสูงสุดในรอบกว่า 3 เดือน นับตั้งแต่ราคาหุ้นอยู่ที่ระดับ 17.20 บาท เมื่อวันที่ 24 ม.ค.61
ด้าน บล.เคจีไอ (ประเทศไทย) ระบุในบทวิเคราะห์ (2 พ.ค.) แนะนำ “ซื้อ” THAI ราคาเป้าหมายที่ 20.20 บาท โดยคาดว่าโมเมนตั้มกำไรของ THAI ในไตรมาส 1/61 จะเติบโตต่อเนื่องจากไตรมาสก่อน โดยคาดว่ากำไรสุทธิจะอยู่ที่ 3.38 พันล้านบาท (เพิ่มขึ้น 7.1% จากปีก่อน และเพิ่มขึ้น 90.9% จากไตรมาสก่อน) คิดเป็น 70% ของประมาณการกำไรทั้งปีที่ 4.85 พันล้านบาท สะท้อนถึงผลการดำเนินงานจากธุรกิจหลัก ซึ่งขับเคลื่อนโดยอุปสงค์ที่แข็งแกร่งในช่วง high season
รวมทั้งการที่บริษัทบริหารต้นทุนที่เกี่ยวข้องกับการดำเนินการตามแผนปฏิรูปการบินไทยได้ดีขึ้น  และการปรับราคาตั๋วเครื่องบินตั้งแต่ไตรมาส 4/60
ทั้งนี้ คาดว่าในไตรมาส 1/61 THAI จะรับรู้รายการพิเศษจากกำไรจากอัตราแลกเปลี่ยน (ประมาณ 450 ล้านบาท) เนื่องจากในไตรมาสแรกเงินบาทแข็งค่าขึ้นเมื่อเทียบกับยูโร และผลขาดทุนจากการด้อยค่าของสินทรัพย์ 1 พันล้านบาท
โดยคาดว่ารายได้จะอยู่ที่ 5.18 หมื่นล้านบาท (เพิ่มขึ้น 5.0% จากปีก่อน และเพิ่มขึ้น 3.9% จากไตรมาสก่อน) ตามยอดขายตั๋วที่เพิ่มขึ้นจากการปรับราคาขาย นอกจากนี้ยังคาดว่าบริษัทจะรับรู้ผลขาดทุนจากบริษัทในเครือน้อยลงด้วย
สำหรับในช่วงที่เหลือของปีนี้ คาดว่าผลการดำเนินงานของบริษัทจะดีขึ้นจากปีก่อน เนื่องจากการเข้าสู่ช่วง high season ของการท่องเที่ยว (cabin factor สูงอยู่ที่ประมาณ 80%) พร้อมทั้งการปรับค่าธรรมเนียมน้ำมัน (ทำให้ yield ผู้โดยสารเพิ่มขึ้นทั้งจากปีก่อนและจากไตรมาสก่อน) และไม่มีรายการพิเศษก้อนใหญ่ๆ (อย่างเช่น กำไร/ขาดทุนจากอัตราแลกเปลี่ยนหรือขาดทุนจากการด้อยค่าของสินทรัพย์)
ทั้งนี้ คาดว่าผลการดำเนินงานของ THAI จะดีขึ้นอย่างต่อเนื่องในอีกสองสามปีข้างหน้า สะท้อนถึงผลกระทบด้านบวกจากการที่บริษัทดำเนินแผนปฏิรูปการบินไทยมาตั้งแต่ปี 2558 และเข้าสู่ช่วงของการเติบโตอย่างยั่งยืนตั้งแต่ปี 2560 เป็นต้นไป
อย่างไรก็ตาม ถึงแม้จะคาดว่ากำไรของบริษัทในไตรมาส 1/61 จะแข็งแกร่งมาก แต่ยังคงประมาณการกำไรปี 2561F-62F เอาไว้เท่าเดิมที่ 4.85 พันล้านบาท และ 6.78 พันล้านบาทตามลำดับ ซึ่งอาจมี upside สำหรับประมาณการกำไรในปีนี้
 